
RĪGAS VALSTSPILSĒTAS PAŠVALDĪBA

Rātslaukums 1, Rīga, LV-1050, tālrunis 67012222, e-pasts: riga@riga.lv

RĪKOJUMS

Rīgā

	24.07.2026.
	
	Nr. RD-26-283-ir


	Par satiksmi pasākuma laikā


Saskaņā ar Ministru kabineta 19.01.2016. noteikumu Nr. 42 “Kārtība, kādā aizliedzama vai ierobežojama satiksme” 2.6. un 3.2. apakšpunktu un Rīgas domes 30.08.2023. saistošo noteikumu Nr. RD-23-235-sn “Rīgas valstspilsētas pašvaldības nolikums” 37.6.12. apakšpunktu, ņemot vērā Rīgas valstspilsētas pašvaldības un Rīgas pašvaldības sabiedrības ar ierobežotu atbildību “Rīgas satiksme” 14.11.2011. noslēgtā pasūtījuma līguma Nr. RD-11-1490-lī 8.1. apakšpunktu, SIA “BDG concerts” 22.05.2026. iesniegumu par publisku pasākuma – mūziķa Pitbull koncerta – norisi un 17.07.2026. iesniegumu par papildu sabiedriskā transporta nodrošināšanu saistībā ar minētā koncerta norisi Mežaparka Lielajā estrādē:

1. Noteikt, ka no 28.07.2026. plkst. 8.00 līdz 30.07.2026. plkst. 8.00 tiks aizliegta transportlīdzekļu apstāšanās un stāvēšana Ostas prospekta kreisajā pusē, posmā no Viestura prospekta līdz Mores ielai, kā arī nepieciešamības gadījumā atstātie transportlīdzekļi tiks pārvietoti uz citu stāvēšanai atļautu vietu.

2. Noteikt, ka 29.07.2026. transportlīdzekļiem tiks aizliegts braukt (302. ceļa zīme):

2.1. pa Mores ielu, posmā no krustojuma ar Ostas prospektu (virzienā uz Lēdurgas ielu un virzienā uz Briežu ielu);

2.2. pa Lēdurgas ielu, posmā no Viestura prospektam paralēlās ielas;

2.3. iebrauktuvē pie ēkas Viestura prospektā 24 un iebrauktuvē starp ēkām Viestura prospektā 20 un Viestura prospektā 22;

2.4. iebrauktuvē pie ēkas Ostas prospektā 4;

2.5. pa Čiekuru ielu, posmā no Aplokciema ielas;

2.6. pa Aplokciema ielu, posmā no Čiekuru ielas.

3. Par pasākuma norisi atbilstoši savai kompetencei ir atbildīgs SIA “BDG concerts” valdes loceklis Ģirts Majors (tālrunis 67284516; e-pasts: girts@positivus.com).

4. Rīgas valstspilsētas pašvaldības policijai kontrolēt:

4.1. transportlīdzekļu apstāšanos un stāvēšanu 1. punktā minētajā vietā norādītajā laikā, kā arī nepieciešamības gadījumā pieprasīt sabiedrībai ar ierobežotu atbildību “A.K.7” nodrošināt autoevakuatorus un pārvietot atstātos transportlīdzekļus uz citu stāvēšanai atļautu vietu;

4.2. sabiedrisko kārtību pēc pasākuma organizatora norādījumiem.

5. Rīgas pašvaldības sabiedrībai ar ierobežotu atbildību “Rīgas satiksme” no 29.07.2026. plkst. 17.00 līdz 30.07.2026. plkst. 1.30 nodrošināt papildreisus 11. tramvaju maršrutā un 48. autobusu maršrutā.

6. Ņemt vērā, ka pasākuma organizatore – SIA “BDG concerts” – veiks norēķinus ar:

6.1. Rīgas valstspilsētas pašvaldības policiju par 4. punktā minētajiem pakalpojumiem;

6.2. Rīgas pašvaldības sabiedrību ar ierobežotu atbildību “Rīgas satiksme” par 5. punktā minēto papildreisu nodrošināšanu;

6.3. sabiedrību ar ierobežotu atbildību “A.K.7” par 9. punktā minētajiem pakalpojumiem.

7. Rīgas pašvaldības sabiedrībai ar ierobežotu atbildību “Rīgas satiksme” nodrošināt informācijas par izmaiņām sabiedriskā transporta satiksmē pasākuma laikā 29.07.2026. un 30.07.2026. sniegšanu plašsaziņas līdzekļiem un ievietošanu sociālajos tīklos un mājaslapā.

8. Sabiedrībai ar ierobežotu atbildību “RĪGAS LUKSOFORS” nodrošināt satiksmes organizācijas shēmu izstrādi un satiksmes organizācijas tehnisko līdzekļu izvietošanu.

9. Sabiedrībai ar ierobežotu atbildību “A.K.7” nodrošināt autoevakuatorus 1. punktā minētajā vietā norādītajā laikā pēc Rīgas valstspilsētas pašvaldības policijas pieprasījuma.

10. Rīgas valstspilsētas pašvaldības Centrālās administrācijas Komunikācijas pārvaldei: 

10.1. nodrošināt informācijas par izmaiņām transportlīdzekļu satiksmē pasākuma laikā publiskošanu Rīgas valstspilsētas pašvaldības komunikācijas kanālos;

10.2. publicēt rīkojumu Rīgas valstspilsētas pašvaldības oficiālajā tīmekļvietnē www.riga.lv.

